Predkladacia správa

             Ministerstvo zdravotníctva Slovenskej republiky predkladá na rokovanie vlády Slovenskej republiky na schválenie vznik akciových spoločností zo štátnych zdravotníckych zariadení - „Východoslovenský onkologický ústav Košice“ s obchodným názvom po vzniku akciovej spoločnosti „Východoslovenský onkologický ústav, a.s.“ a „Nemocnicu s poliklinikou Poprad“ s obchodným názvom po vzniku akciovej spoločnosti „Nemocnica Poprad, a.s.“. 

              Na základe ustanovení § 84 a nasl. zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov (ďalej len „zákon“) a zákona č. 513/1991 Zb. Obchodného zákonníka v znení neskorších predpisov (ďalej len „Obchodný zákonník“) boli dňom 15. december 2005 založené notárskou zápisnicou (č. N 351/2005, N 352/2005) akciové spoločnosti „Východoslovenský onkologický ústav, a.s., so sídlom 041 91 Košice, Rastislavova 43“ a „Nemocnica Poprad, a.s. so sídlom 058 45 Poprad, Banícka 803/28“.

              Účelom transformácie štátnych zdravotníckych zariadení na akciové spoločnosti je predpoklad kvalitnejšieho poskytovania zdravotníckej starostlivosti s tým, že novovzniknuté akciové spoločnosti budú mať kvalitatívne a kvantitatívne lepší nákup zdravotníckeho zariadenia a rozšíri sa aj paleta poskytovaných zdravotníckych služieb.

               Materiály neboli predmetom medzirezortného pripomienkového konania, nakoľko Vláda SR na svojom zasadnutí dňa 19. októbra 2005 uznesením č. 833/2005 schválila znenie vzorových stanov a vzorovej zakladateľskej listiny akciových spoločností transformujúcich sa zdravotníckych zariadení a na svojom 158. zasadnutí dňa 21. decembra 2005 vzala informáciu o založení uvedených akciových spoločností na vedomie.   

               Predkladaný materiál nemá negatívne ekonomické dopady a nemá vplyv na životné prostredie, zamestnanosť a podnikateľské prostredie. Z týchto dôvodov neobsahuje doložku finančných, ekonomických, enviromentálnych vplyvov, vplyvov na zamestnanosť a podnikateľské prostredie.